Коми Республикаса Юралысь Вячеслав Гайзер аддзысьлiс Ванкуверын Паралимпийскöй ворсöмъясса чемпионка Мария Иовлевакöд.

«Эг сöмын ме, но и став республика сьöлöмсянь радлiс, мый миян паралимпийскöй сборнöй вермис шедöдны сэтшöмтор, мыйöн эз вермыны ошйысьны Ванкуверын миян спортсменъяс. Машаöс ми вылö пуктам да сьöлöмсянь ошкам. Ыджыд аттьö и Мариялы, и тренеръяслы не сöмын Россияöс, но и республиканымöс паськыда нимöдöмысь», – висьталiс В.Гайзер.

Республикаса Юралыськöд аддзысьлöм вылö Мария Иовлевакöд волiсны сылöн воспитатель Татьяна Линдт да тренер Александр Поршнев.

Коми Республикалöн спорт, туризм да мортöс ёнмöдан агентствоса юрнуöдысь Василий Гончаренко водзö Республикаса Юралысь пуктiс татшöм могъяс: «Медводз, колö видзöдлыны кольöм ворсöмъяссö. Республика сетiс олимпиецъясöс дасьтöм вылö тырмымöн сьöм, но эз кö вöв Мария Иовлевалöн героическöй вермöмыс, то кывкöртöдъясыс эськö вöлiны омöльöсь. Мöд-кö, ме виччыся Сочиын Олимпиада да Паралимпиада кежлö миянлысь спортсменъясöс дасьтöм кузя мероприятиеяс план, мый дасьтöмын колö участвуйтны оз сöмын чиновникъяслы, но и тренеръяслы. Тайö удж дорас колö матыстчыны ставлы öтув. Колö, медым вермöмыс эз вöв виччысьтöмöн, а вöлi подулалöма вöчöм уджöн».

Аддзысьлöм бöрын Коми Республикаса Юралысь сетiс Мария Иовлевалы, Александр Поршневлы да Татьяна Линдтлы козин пыдди Коми Республикаса символикаöн часiяс. Ассяньыс Мария сетiс Вячеслав Гайзерлы «Ванкувер – 2010» памятнöй медаль.

Öнi дасьтыссьö Мария Иовлеваöс да Александр Поршневöс Коми Республикаса Веськöдлан котырсянь сьöмöн ошкöм йылысь тшöктöм.

\*\*\*Мария Вячеславовна Иовлева

Россияса нимöдана спорт мастер, 2006 восянь – Россияса Паралимпийскöй сборнöй командаö пырысь.

Ванкуверын (Канада) Паралимпийскöй ворсöмъясын лызьöн котралöм да биатлон кузя Россияса сборнöй командаын лои медводдзаöн биатлон кузя 10 км вылö торъя ордйысьöмын (2010 вося рака тöлысь 17 лун), 3\*2,5 км эстафетаын (2010 вося рака тöлысь 20 лун) да эзысь призёрöн биатлон кузя 2,4 км вылö торъя ордйысьöмын (2010 вося рака тöлысь 13 лун).